《水龙吟 平生嗜睡成癖，读天籁集睡词，深有契于予怀者。戏用原韵以志赏心》
清代·王鹏运

举头十丈尘飞，人閒何许埋愁地。颓然一笑，玉山自倒，春生梦寐。

我已相忘，蕉阴覆鹿，槐根封蚁。叹无情世故，仓皇逐热，问谁识，于中味。

漫说朝来拄笏，最宜人、西山晴翠。何如一枕，忘机息影，黑甜乡里。

万事悠悠，百年鼎鼎，付之酣睡。待黄鹂三请，窥园乘兴，倩花扶起。

作者简介：王鹏运（1849—1904）晚清官员、词人。字佑遐，一字幼霞，中年自号半塘老人，又号鹜翁，晚年号半塘僧鹜。广西临桂（今桂林）人，原籍浙江山阴。同治九年举人，光绪间官至礼科给事中，在谏垣十年，上疏数十，皆关政要。二十八年离京，至扬州主学堂，卒于苏州。工词，与况周颐、朱孝臧、郑文焯合称“清末四大家”，鹏运居首。著有《味梨词》、《骛翁词》等集，后删定为《半塘定稿》。王鹏运曾汇刻《花间集》及宋、元诸家词为《四印斋所刻词》。